ПРОЈЕКАТ: „ЗНАЧАЈ ХУМИЗАЦИЈЕ ЗЕМЉИШТА ЗА ПОДРУЧЈЕ ОПШТИНЕ МАЛИ ЗВОРНИК И ИЗРАДА ПРЕПОРУКА ЗА ХУМИЗАЦИЈУ ЗА 125 ПОЉОПРИВРЕДНИХ ГАЗДИНСТАВА“

ТЕХНИЧКИ ОПИС

Пољопривредно земљиште, основ сваке производње је толико осиромашено и деградирано услед дуготрајне и неадекватне експлоатације, тако да се садњом и најквалитетнијих садница и сетвом најквалитетнијих семена не постижу одговарајући ефекти. До пре стотинак година у нашој највећој житници чак три четвртине од око два милиона хектара обрадивог земљишта имало је изнад пет одсто хумуса, данас је тек свака стота њива у нивоу најквалитетнијих. На око 45 одсто обрадивих површина ниво је опао испод границе изразите плодности, дакле, испод три одсто.

На тржишту је присутна велика понуда минералних ђубрива, а врло слаба понуда квалитетних органских ђубрива у већим количинама. Ни једна мера поправке земљишта не даје ефекте као уношење органске материје у земљиште. Велики недостатак квалитетне органске материје може се превазићи набавком и применом органских ђубрива.

Стајско ђубриво у исхрани биљака има двоструку вредност – обезбеђује земљиште неопходним хранивима и поправља структуру. Мало је познато да стајњак који незаштићен остаје у пољу за само 3 дана изгуби четвртину свог квалитативног састава. Ако на такав начин остане десетак дана изгубиће више од трећине свог квалитативног састава док у случају да презими на отвореном пољу стајско ђубриво изгуби чак половину свог квалитативног састава. Због свега наведеног стајско ђубриво одмах по разбацивању треба и заорати. Уколико нас у томе спрече лоше временске прилике треба га прекрити слојем земље или најлоном. Ако се то не учини стајско ђубриво би се брзо исушило у контакту са ваздухом и дошло би до активирања микро организама који би брзо разградили његове хранљиве састојке. Те штетне последице разградње и испирања убрзавају ветрови и кишне падавине а из ђубрива би се неповратно изгубило много азота који би испарио у виду амонијака док би фосфор и калијум отекли у земљиште.

Сведоци смо чињенице како се у последње две деценије сточни фонд на нашим теренима дословце преполовио а управо сточна грла производе стајско ђубриво. Једно говедо током године дана произведе око 10 тона стајског ђубрива, један коњ око 7 тона а једна овца око 0,5 тона стајског ђубрива. Хранива из стајњака се ослобађају у периоду од 3 године – у првој години 50%, у другој око 30% и у трећој 20% што зависи од врсте животиња као и од типа земљишта. Препоручује се уношење од 40-50 т/ха стајњака сваке четврте године. Да би дошли на ниво ђубрења стајњаком сваке четврте године потребно је да имамо 20 условних грла по хектару земљишта а тренутно имамо 0,4. То говори да у скорије време Србија неће имати довољне количине стајњака, самим тим и органских материја неопходних за високу производњу ратарских и воћарских култура.

На основу агрохемијских анализа земљишта – контроле плодности земљишта у периоду од 2016-2020. године на подручју општине Мали Зворник утврђено је да је процентуална заступљеност земљишта на основу садржаја хумуса следећа – сиромашно око 40%, средње обезбеђено око 50% и богато 10% са тенденцијом смањења процента хумуса у земљишту из године у годину.

Подручје општине Мали Зворник се налази у западном делу Републике Србије, у средњем Подрињу. Западну границу општине (и државну границу) чини река Дрина, са североистока се граничи са општином Лозница, са источне стране са општином Крупањ, а са југоистока са општином Љубовија. На западној граници је међудржавни гранични прелаз са Рeпубликом Српском, који се налази у самом месту Мали Зворник, а на супротној обали реке Дрине је место Зворник.

Површина општине је 184 км2, најмања је у Мачванском округу (којем административно припада) и једна од најмањих у Србији. Укупан број становника по попису из 2012. године је 14.076, а укупан број домаћинстава 4.684. Просечна величина насеља је 15,3 км2. На километар квадратни долази 76,5 становника, што је знатно испод просека за републику Србију. На подручју општине има 10 катастарских општина, 11 регистрованих месних заједница и 4 месне канцеларије. Према надморској висини насеља су размештена у два подручја: брежуљкасто, са нижим брдима, долинама и котлинама, чија је надморска висина 200-350 метара, где се налазе насеља Брасина и Доња Борина; брдско, са вишим долинама и котлинама надморске висине 350-600 метара где се сврставају сва остала насеља на подручју општине. Највиша кота општине је Црни врх са 856 метара надморске висине. Цела општина Мали Зворник се налази на 150 до 856 метара надморске висине. Клима је умерено континентална. Општина је са западне стране омеђена реком Дрином, а са осталих страна планинским венцима.

Пројектом треба обухватити:

а) стање плодности пољопривредног земљишта на подручју општине Мали Зворник на бази узетих **400 узорака (pH u H2O; pH u KCl-u; карбонати, хумус, азот, лакоприступачни фосфор и лакоприступачни калијум)**

б) средства хумизације земљишта

в) упоредна анализа потребних финансијских средстава за извођење хумизације

г) прорачун потребних количина материјала за хумизацију

д) технолошки поступак хумизације

ђ) плодоред на површинама које се хумизирају

е) **2 предавања** – Доња Борина и Велика Река - упознавање пољопривредних газдинстава са датим препорукама

ж) препоруке за хумизацију – **за** **150 пољопривредних газдинстава – 8.000,00 по програму**

Трајање израде Пројекта — 30 дана.

Доставиће се пројекат у форми елабората у 2 штампана примерка и један примерак нарезан на ЦД-у.